Søren Egge Rasmussen (EL), 2025-04-04:
Det her er jo et forslag, der forholder sig til den kommunale mad- og måltidsstrategi.
Jeg synes, det er i orden, at der ikke står noget om finansiering i det her forslag.
Det gør jeg jo, fordi hvis man f.eks. fulgte de officielle kostråd, ville samfundet spare milliarder om året.
Og hvis det var sådan, at danskerne fuldt ud efterlevede de her nye officielle kostråd, var det måske 40-50 mia. kr. om året.
Det er jo, fordi sundheden kan blive langt bedre, hvis danskerne kan komme frem til at spise en bedre kost.
Det handler om, at man spiser flere grønsager og frugter, spiser mindre kød, vælger bælgfrugter og fisk, spiser mad med fuldkorn, vælger planteolie og magre mejeriprodukter, spiser mindre af det søde, salte og fede, og at man slukker tørsten i vand.
Det behøver ikke at være ved hvert eneste måltid, men så alligevel .
Der var nogen, der begyndte at blive urolige her på en fredag eftermiddag, men vi har jo sådan set nogle officielle kostråd.
Vi har en popsang, som hylder de plantebaserede afgrøder, og som hylder bælgfrugten.
Jeg synes, at jeg mangler en ny sang fra regeringen.
De har jo ikke fulgt op på, hvad man i den tidligere regering kom frem til af kostanbefalinger.
Hvor er opfølgningen?
Der kom en finanslov, hvor SF, og måske var det også Radikale, fik sikret, at der var lidt til noget skolemad, som jo ikke kom ud på alle skoler.
Der var også en forhandling om grøn trepart, hvor der lige kom lidt mere til Plantefonden.
Men ellers mangler regeringen jo at følge op på de officielle kostråd.
Hvorfor gør man ikke det?
Man pisker rundt for at spare 1.000 medarbejdere, man mener laver noget administrativt, men man svigter i forhold til at gå efter at kunne hente 40-50 mia. kr. på bedre folkesundhed.
Det synes jeg er ærgerligt.
Det hele kan jo ikke sikres via den offentlige bespisning.
Nu foreslår Alternativet så her, at man skal følge, hvad skal man sige, det, som man er kommet frem til omkring en kommunal mad- og måltidsstrategi i København.
Jeg ved, der er flere kommuner, der i mange år har arbejdet seriøst med at omlægge til økologisk mad i den offentlige bespisning, og der er så nogle kommuner, der har taget skridtet videre og taget nogle klimahensyn.
Jeg har svært ved at sige, at man i København i den strategi for 2019 har den skabelon, der er den bedste for alle kommuner.
Går man bare ind og søger på Odder Kommune, kan man se, at de har arbejdet med kost og måltider til unge mennesker siden 2008, og de har også forholdt sig til den ældre bespisning siden 2019.
Jeg har lidt svært ved at vide, om den københavnske model er den bedste.
Jeg synes, vi mangler en opfølgning på de nationale kostråd, og jeg synes egentlig, man skulle lave en strategi.
Det kunne der godt komme ud af det her forslag, altså at man kommer frem til en strategi, som jo også skal gælde de måltider, der er i regionerne, ude på sygehusene og i staten.
Med det, der bliver serveret i Snapstinget i dag, tror jeg i hvert fald godt man kunne snyde folk til at tro, at det plantebaserede var noget, der var kød, men det var det åbenbart ikke.
Så jeg synes, det er fint, at det her forslag bliver fremsat, og jeg vil meget gerne være med til at arbejde på en eller anden tekst, hvor man arbejder med en national strategi for offentlige køkkener og så også folder det ud til at gælde for regioner og stat.